b'\n_START_ARTICLE_\nMi\xc5\xa1k\xc5\xb3 kirtimo ir nykimo sukeltos tar\xc5\xa1os ma\xc5\xbeinimo programa\n_START_PARAGRAPH_\nMi\xc5\xa1k\xc5\xb3 kirtimo ir nykimo sukeltos tar\xc5\xa1os ma\xc5\xbeinimo programa (angl. Reducing emissions from deforestation and forest degradation, sutrumpintai REDD bei REDD+) \xe2\x80\x93 Jungtini\xc5\xb3 Taut\xc5\xb3 organizacijos iniciatyva, kuria siekiama suma\xc5\xbeinti \xc5\xa1iltnamio efekt\xc4\x85 sukelian\xc4\x8di\xc5\xb3 duj\xc5\xb3 patekim\xc4\x85 \xc4\xaf atmosfer\xc4\x85, atsirandant\xc4\xaf d\xc4\x97l mi\xc5\xa1k\xc5\xb3 kirtimo arba j\xc5\xb3 nykimo besivystan\xc4\x8diose \xc5\xa1alyse. Ji buvo prad\xc4\x97ta vykdyti 2008 m. rugs\xc4\x97j\xc4\xaf, dalyvaujant JT Maisto ir \xc5\xbeem\xc4\x97s \xc5\xabkio organizacijos, JT Vystymosi programos ir JT Aplinkos programos darbuotojams.\n_START_SECTION_\n\xc4\xaesteigimo prie\xc5\xbeastys\n_START_PARAGRAPH_\nD\xc4\x97l mi\xc5\xa1k\xc5\xb3 naikinimo \xc4\xaf atmosfera i\xc5\xa1metama beveik 20% viso pasaulio \xc5\xa1iltnamio efekt\xc4\x85 sukelian\xc4\x8di\xc5\xb3 duj\xc5\xb3. \xc5\xa0is klausimas nebuvo \xc4\xaftrauktas \xc4\xaf Kioto protokol\xc4\x85, ta\xc4\x8diau 2007 m. Balyje vykusio 13-tojo UNFCCC susitikimo metu pasiektas sutarimas d\xc4\x97l veiksm\xc5\xb3 jam spr\xc4\x99sti. Tuo remiantis buvo inicijuotas REDD programos k\xc5\xabrimas.\n_START_SECTION_\nTikslai ir veikla\n_START_PARAGRAPH_\nREDD programa siekiama sukurti iniciatyv\xc4\x85 besivystan\xc4\x8dioms \xc5\xa1alims saugoti savo mi\xc5\xa1kus ir taip prisid\xc4\x97ti prie kovos su klimato kaita. REDD pagrindinis tikslas yra padaryti augan\xc4\x8dius mi\xc5\xa1kus vertingesniais nei kad b\xc5\xabt\xc5\xb3 gauta naudos juos nukirtus, suteikiant finansin\xc4\x99 i\xc5\xa1rai\xc5\xa1k\xc4\x85 anglies junginiams, sukauptiems med\xc5\xbeiuose. Atlikus \xc4\xafvertinim\xc4\x85, i\xc5\xa1sivys\xc4\x8diusios \xc5\xa1alys gal\xc4\x97t\xc5\xb3 pirkti i\xc5\xa1 mi\xc5\xa1kus turin\xc4\x8di\xc5\xb3 valstybi\xc5\xb3 anglies kreditus, kuriais padengt\xc5\xb3 savas emisijas._NEWLINE_REDD+ i\xc5\xa1ple\xc4\x8dia REDD paliesdama mi\xc5\xa1k\xc5\xb3 kaip ekosistem\xc5\xb3 i\xc5\xa1saugojim\xc4\x85, darn\xc5\xb3 j\xc5\xb3 panaudojim\xc4\x85 ir anglies atsarg\xc5\xb3 mi\xc5\xa1kuose didinim\xc4\x85._NEWLINE_Tarptautiniu mastu REDD programos pagalba siekiama ie\xc5\xa1koti bendro sutarimo d\xc4\x97l veiksm\xc5\xb3 pob\xc5\xabd\xc5\xbeio: vystomas dialogas tarp vyriausybi\xc5\xb3, nevyriausybini\xc5\xb3 organizacij\xc5\xb3, visuomen\xc4\x97s, mokslinink\xc5\xb3. Taip pat vykdomos analiz\xc4\x97s, kuriamos metodologijos, priemon\xc4\x97s, kaupiami duomenys, kuri\xc5\xb3 pagrindu priimami praktiniai sprendimai._NEWLINE_Nacionaliniu mastu \xc4\xafvairi\xc5\xb3 \xc5\xa1ali\xc5\xb3 techniniai ekspertai analizuoja ir ie\xc5\xa1ko sprendim\xc5\xb3, kaip gal\xc4\x97t\xc5\xb3 b\xc5\xabti i\xc5\xa1matuojamas mi\xc5\xa1k\xc5\xb3 potencialas sugerti anglies dioksid\xc4\x85, skelbiami bei tikrinami matavim\xc5\xb3 duomenys. Taip pat vykdomi praktiniai seminarai, vystomas dialogas tarp \xc4\xafvairi\xc5\xb3 suinteresuot\xc5\xb3 grupi\xc5\xb3._NEWLINE_Dokumentai d\xc4\x97l detali\xc5\xb3 REDD+ veikimo princip\xc5\xb3 ir institucin\xc4\x97s strukt\xc5\xabros buvo priimti 2013 m. lapkrit\xc4\xaf vykusios UNFCCC konferencijos Var\xc5\xa1uvoje metu. Per ateinan\xc4\x8dius metus tikim\xc4\x85si prad\xc4\x97ti REDD+ \xc4\xafgyvendinti praktikoje.\n_START_SECTION_\nVeiklos mastai\n_START_PARAGRAPH_\n2011 m. prad\xc5\xbeioje programoje dalyvavo 29 valstyb\xc4\x97s, i\xc5\xa1 kuri\xc5\xb3 12 gavo REDD param\xc4\x85. Tai buvo: Bolivija, Kambod\xc5\xbea, Kongas, Indonezija, Panama, Papua Naujoji Gvin\xc4\x97ja, Paragvajus, Filipinai, Saliamono salos, Tanzanija, Vietnamas ir Zambija. \xc5\xa0iose \xc5\xa1alyse vykdomiems projektams buvo skirta 51,4 mln. JAV doleri\xc5\xb3._NEWLINE_Paramos negaunan\xc4\x8dios \xc5\xa1alys prie programos prisideda kaip steb\xc4\x97tojos, dalyvaudamos praktiniuose seminaruose, apsikeisdamos informacija, patirtimi.\n_START_SECTION_\nFinansavimas\n_START_PARAGRAPH_\nNorvegija yra did\xc5\xbeiausia programos donor\xc4\x97, par\xc4\x97musi j\xc4\x85 i\xc5\xa1 viso 105 mln. JAV doleri\xc5\xb3. Kiti did\xc5\xbeiausi r\xc4\x97m\xc4\x97jai yra Danija, Japonija ir Ispanija.\n_START_SECTION_\nAteitis\n_START_PARAGRAPH_\nPlanuojama, jog REDD bus \xc4\xaftraukta \xc4\xaf klimato kaitos susitarim\xc4\x85, kuris seks po Kioto protokolo. Jo pagalba bus ai\xc5\xa1kiau \xc4\xafvardintas mechanizmas, kaip \xc5\xa1alys gal\xc4\x97s pirkti emisijas padengian\xc4\x8dius anglies kreditus i\xc5\xa1 mi\xc5\xa1kus turin\xc4\x8di\xc5\xb3 valstybi\xc5\xb3. Manoma, jog per metus besivystan\xc4\x8dios valstyb\xc4\x97s d\xc4\x97l to gal\xc4\x97t\xc5\xb3 gaut\xc5\xb3 apie 30 mlrd. JAV doleri\xc5\xb3.'